‘Dringende ingryping’ aangekondig vir droogte in Noord-Kaap(Argieffoto: Facebook) Adj.pres. David Mabuza het verskeie dringende ingrypingsmaatreëls aangekondig om die uitwerking van die moordende en voortslepende droogte in die Noord-Kaap te probeer verminder. Mabuza was in Aggeneys in die Noord-Kaap as deel van ŉ grondhervormingsondersteuningsprogram. Hy het die Noord-Kaap besoek nadat hy in Julie vanjaar in die parlement ŉ onderneming gegee het dat die regering met die bedryf sal saamwerk om droogtehulp na die gebied te bring. Die Noord-Kaap ervaar ŉ droogte in al vyf sy distrikte. Mabuza het die regering verbind tot dringende hulp vir die boerderygemeenskap wie se vee die meeste deur die droogte geraak word. Die regering het R30 miljoen beskikbaar gestel vir die onmiddellike verkryging en verspreiding van voer na die boerderygemeenskap op kort termyn. Die regering gaan ook help met die produksie van voer om die huidige voorraad van die voerbank wat in die provinsie opgestel is, te vermeerder. Wat betref die beskikbaarheid van water, het Mabuza beveel dat die departement van menslike nedersettings, water en sanitasie meer boorgate sink. Die regering gaan ook met Land Bank vergader om maniere te vind om hulp te verleen aan boere wat weens die droogte nie hul betalings kon byhou nie. Verskeie departemente gaan saamwerk om die kwessies rakende die verklaring van ŉ droogte in die Noord-Kaap en die klassifisering daarvan uit te stryk. (Argieffoto: Chris van Beljon) “Dié gesamentlike en spoedige reaksie deur ons regering oor kwessies wat in die parlement geopper is, wys die land kan vinnig vorentoe beweeg wanneer ons saamwerk en kwessies prioritiseer wat ons almal raak,” het Mabuza gesê. Mabuza het as deel van sy besoek aan die provinsie ook verteenwoordigers van die Khoi-San-gemeenskap ontmoet, wat onder meer probleme met die afhandeling van uitstaande grondeise met hom bespreek het. Die adjunkpresident is vergesel deur die minister van landbou, Thoko Didiza, die Noord-Kaapse premier, Zamani Saul, asook lede van die provinsiale uitvoerende gesag en senior staatsamptenare. Maroela Media het vroeër berig inwoners en organisasies in die Noord-Kaap kla dat die regering voete sleep om hulp aan die streek te verleen. Die provinsie is nog nie tot rampgebied verklaar nie.